— Heneme pahavwi ay yaytak ig ka uti kabaykanek.
Nah hiyakni mmanawa nah kuwis hiyak ku pariye ay abet yihiyekemni yis nukanyanvu.
Heneme nah kaniyi ku pariye nukanyanvu kahadbe in danuh ku samah Uhokri gannasan awna numinuh.
In awna:
“Pahavwi ku pariye axne pavetunak nukakuh igi wageswevye nuvetunyanek.”
Ku avim inin inakni iwit metakwa in kahayak.
Heneme avit in kahayak nah akkamnihni yit kahadbe ku aysaw in kahayaknek yis hiyakni ku nah igyewa Uhokri gikamkayh.
Ku pahavwi amava nuwatni,
amun ini nikwe in ke wotbe ig kuwis amavanbe hawata.
Ku pahavwi namevepten,
amun ini nikwe in ke wotbe ig kuwis amavabe ku pariye nawahkisten atan amadgat inin hawata.
Ihanabay inakni nuwnuh.
Henewatbaki in.
Ayge amun ini ig Kiyavwiye Jesus katiw avit giyakni.
Ig awna:
— Pahavwi yaytak ay igi kamaykiswenek gitkis nuvetunyavu.
Ihanabay inakni nuwnuh.
Henewatbaki in.
Igkis gikannuhnivwi timapni hene,
igkis misekwe he ivegbet pawtak.
Igkis ka hiyak ku karit ig awna inakni.
Nahme ayge bat gihumwa Kiyavwiye Jesus mmanawa ig batek nukakuh.
Ayteke Simawh Pedru hiyapni hene,
ig tawanha akak gitew.
Ig minimni nutuh:
— Ayapnig ku karit ig awna.
Nah timapni hene,
nah ataybiswa git Kiyavwiye Jesus.
Nah ayavgi:
— Kiyavwiye,
pariyekig?
Igme kaytwa nuwnuh:
— Ku karimkat nah akaki bugut,
ignewatbaki.
Ayteke nikwe ig subuke bugut ahakwa im araku,
ig akekepni gimkat Judas Iskariyotismin ku pariye amekene Simawh gikamkayh.
Igme axe ini bugut.
Pisenwa gaxni,
ner wavitye gikivarakis Satanas kawihpig.
Ig Kiyavwiye Jesus hiyapni hene,
ig awna git:
— Iwawhawnaba.
Hiyawa pis keh ku pariye pis kehkere.
Igkis ayge aranwa axtet usuh ka pukuha ku samah ig awna inakni git.
Gaytakis givewkankis adahan ig isimne im adahan fet.
Gaytakisme givewkankis adahan ig ikene karukri gitkis madiptavye.
Igkis kiyemina hene mmanawa ig Judas Iskariyotismin avuriwne ukakura.
Igme Judas Iskariyotismin pisenwa gaxni ini bugut,
ig tivik kibehtenwa.
Avim ini kuwis tiyegem.
Ig pesantenwa wowntak,
igme Kiyavwiye Jesus awna gitkis:
— Kuri Nah,
ku pariye wageswe awayg amadgaya inin,
nah me kawihe nukiytanimet.
Ig Uhokri ig hawata ig kiyathaka awaku ini kabayka ku pariye nukehni ku avim inin.
Amun ini nahme kiyathaka awaku ini kabayka ku pariye Uhokri gikehni.
Kennesa ahawkanavrik adahan ig ikene nukiytani.
Nukamkayuvwi kibeynevwi,
nah ka misakwa ayivwadima ay yikak akiw.
Kuwewanek yis ivegvanek heneme waditnevyenenek.
Ku samah nah kuwis awna gitkis neras judeyenevwi giwewkistenkis nah awna yit hawata:
“Ku kitwiye nah,
yis ka hiya yisma danuh atere.”
— Kuri nah ikene yit nukune yihiyekemni.
Batekaknabay pawtak.
Batekaknay hawata ku samah nah batek yikak.
Ku yis batekak pawtak,
ayge amun ini nikwe madikte hiyeg hiyakni ku yis nukannuhnivwi.
Ayteke Simawh Pedru ayavgi:
— Kiyavwiye,
kitwiyekap?
Igme kaytwa giwn:
— Ku kitwiye nah,
pis ka hiya pisma atak nuhapti kuri.
Heneme aysawnemenek pis danuh aterenek.
Ig Pedru timapni hene,
ig awna git:
— Kiyavwiye,
mmahki nah ka hiya nahma atak pihapti?
Hiyawa pis umehpika,
heneme nah ahegbet adahan nah umahkiswa payak pikak.
Igme kaytwa giwn:
— Mmah inyewatki ku pis ahegbet adahan pis umahkiswa payak nukakuh?
Ped,
ku avim inin mitipka pis wihwe nuwuhnek.
Avit takarak awna pahaywowa gawnan,
pisme ayiva wihwe nuwhunek mpamavut.
Ihanaba inakni nuwnuh.
Henewatbaki in.